Sok német hadihajóhoz hasonlóan a "von der Tann" is krónikusan szenvedett a kazánjai számára elérhető gyenge minőségű széntől. A Scarborough elleni rajtaütés alkalmával a parancsnoka, Max von Hahn megjegyezte, hogy "„a szenünk elégtelensége és égési tulajdonságai sűrű füstöt eredményeznek és ez elárulja a jelenlétünket.”" A skagerraki csata során a gyenge minőségű szén miatt a hajó képtelen volt mindegyik kazánjában kellő erősségű tüzet biztosítani 16:00 után. Több német hajó is ugyanezzel a problémával szembesült a csata során, így a csatacirkálók közül a "Derfflinger" és a "Seydlitz" is. 1916-tól a szén égését olaj rápermetezésével igyekeztek elősegíteni, ami javított a kazánok teljesítményén.